Pirkimo sąlygų 3 priedas

**Pirkimo sutartis**

1. 2023 m. ­­­­­­­­­­­­­­­­­\_\_\_\_\_\_\_\_\_\_\_\_\_\_\_\_d. Nr.
2. Vilnius

UAB „SG dujos“, juridinio asmens kodas 300555909, kurios registruota buveinė yra J.Savickio 21 -5, LT-01108, Vilnius, duomenys apie bendrovę kaupiami ir saugomi Juridinių asmenų registre, atstovaujama (*pareigos, vardas, pavardė*), veikiančio (-ios) pagal (*dokumentas, kurio pagrindu veikia asmuo*) (toliau − **Pirkėjas**), ir (*teisinė forma*) (*pavadinimas*), juridinio asmens kodas (*kodas*), kurios registruota buveinė yra (*adresas*), duomenys apie bendrovę kaupiami ir saugomi (*nurodomas registras*), atstovaujama (*pareigos, vardas, pavardė*), veikiančio (-ios) pagal (*dokumentas, kurio pagrindu veikia asmuo*) (toliau − **Tiekėjas**), toliau kartu vadinami **Šalimis**, o kiekvienas atskirai – **Šalimi**,sudarėme šią pirkimo sutartį (toliau – **Sutartis**), kurioje susitariame:

1. **BENDROSIOS NUOSTATOS**
   1. Sutartis sudaroma atsižvelgiant į Pirkėjo organizuoto konkurso „M1 kategorijos transporto priemonės įsigijimas“ (toliau – Konkursas) rezultatus.
   2. Sutartyje vartojamos sąvokos atitinka sąvokas, apibrėžtas Lietuvos Respublikos civiliniame kodekse ir Ūkio subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą, pirkimų vykdymo tvarkos apraše (toliau – Pirkimų tvarkos aprašas), patvirtintame Lietuvos Respublikos aplinkos ministro 2010-09-14 įsakymu Nr. D1-762 (2018-11-09 įsakymo Nr. D1-946 redakcija).
   3. Šioje Sutartyje nurodyti priedai laikomi neatskiriama Sutarties dalimi. Sutarties aiškinimui ir vykdymui taip pat taikomos Konkurso sąlygos.
2. **sutarties dalykas**
   1. Šioje Sutartyje nustatytomis sąlygomis Tiekėjas įsipareigoja savo jėgomis ir rizika patiekti Pirkėjui Konkurso sąlygose nurodytą M1 kategorijos transporto priemonę (toliau – Automobilį), Sutartyje nustatytomis sąlygomis, terminais ir tvarka, o Pirkėjas įsipareigoja priimti Automobilį bei apmokėti Tiekėjui už tinkamai ir laiku pristatytą Automobilį.
   2. Perkamos Įrangos kiekiai, jų funkcinės bei techninės savybės nustatytos Konkurso sąlygų 1 priede pateiktoje techninėje specifikacijoje ir Tiekėjo pateiktame Konkursui pasiūlyme.
3. **SUTARTIES KAINA**
   1. Bendra Sutarties kaina (suma skaitmenimis) Eur (suma žodžiais) ir (suma skaitmenimis) Eur (suma žodžiais) PVM, viso su PVM (suma skaitmenimis) Eur (suma žodžiais). Ši suma atitinka Tiekėjo pateiktam pasiūlymui konkurso metu.
   2. Už šią kainą Tiekėjas įsipareigoja patiekti Automobilį. Į Sutarties kainą įeina Automobilio kaina, mokesčiai, muitai, draudimo, transportavimo ir visos kitos Tiekėjui tenkančios pagal Lietuvos Respublikos įstatymus ir kitus teisės aktus bei šią Sutartį išlaidos, bei visos kitos išlaidos, kurios būtinos patiekti ir perduoti Pirkėjui galutiniam naudojimui (taip, kad Pirkėjui nebereikėtų atlikti jokių kitų veiksmų ir/ar patirti papildomų išlaidų).
   3. Į Sutarties kainą įtrauktas visas už Automobilį numatytas užmokestis ir Tiekėjas neturi teisės reikalauti padengti jokių išlaidų, viršijančių Automobilio kainą.
   4. Šalys susitaria, kad Sutarties Automobilio kaina gali kisti (didėti ar mažėti) dėl valstybės institucijų priimtų įstatymų ir poįstatyminių teisės aktų, keičiančių mokesčių dydį (tokių kaip PVM), kurie turi tiesioginės įtakos Tiekėjo Automobilio kainų pasikeitimui šios Sutarties galiojimo metu ir tik tuo atveju, jei tokie teisės aktai būtų priimti po šios Sutarties pasirašymo. Tokiu atveju Sutarties kaina keičiama proporcingai mokesčio pasikeitimo dydžiui. Sutarties kaina dėl Automobilio kainų lygio pokyčio nebus perskaičiuojama.
   5. Kainos pakeitimas įforminamas raštu abiejų Sutarties Šalių papildomu susitarimu prie Sutarties po valstybės institucijų priimtų įstatymų ir poįstatyminių teisės aktų, keičiančių mokesčių dydį įsigaliojimo.
4. **AUTOMOBILIO PATIEKIMO TERMINAI** 
   1. Tiekėjas turi patiekti Automobilį laikydamasis šių terminų: parengta naudojimui ir perduota Pirkėjui per 6 (šešis) mėnesius nuo Sutarties pasirašymo. Šis terminas sutarties šalių raštišku susitarimu gali būti pratęstas, bet ne daugiau kaip 3 (trimis) mėnesiams.
   2. Automobilio pristatymas pagal Sutartį bus laikomas momentas, kai bus įvykdytos 4.1 punkte išdėstytos sąlygos ir pasirašytas įrangos priėmimo-perdavimo aktas.
   3. Sutarties vykdymo metu dėl nenumatytų aplinkybių, nepriklausančių nuo Tiekėjo ir gavus Pirkėjo pritarimą Sutarties 4.1 punkte numatyti terminai gali būti sustabdyti, bet ne ilgiau kaip iki 2024 m. birželio mėn. 1 d.
   4. Jeigu Tiekėjas mano, kad pagal kurią nors Sutarties nuostatą jam turi būti suteikta teisė pratęsti Sutarties 4.1 punkte nurodytą terminą, tai Tiekėjas privalo raštu pranešti Pirkėjui, nurodydamas įvykį arba aplinkybes, dėl kurių kyla šis reikalavimas ir Tiekėjas įgyja teisę į terminų pratęsimą atitinkamai nukeliant Automobilio pateikimo datą.
5. **PATEIKTO AUTOMOBILIO PERDAVIMO IR PRIĖMIMO TVARKA**
   1. Automobilio perdavimui įforminti Tiekėjas pateikia Pirkėjui pasirašyti Automobilio perdavimo-priėmimo aktą. Pirkėjas šį perdavimo−priėmimo aktą per 2 (dvi) darbo dienas privalo pasirašyti ir grąžinti Tiekėjui. Atsisakius priimti Automobilį, Pirkėjas per pirmiau nurodytą terminą privalo pateikti Tiekėjui motyvuotą atsisakymą priimti Automobilį. Jei per šį terminą Pirkėjas nepateikia jokių pastabų ir nenurodo, kad jam būtinas papildomas terminas priimti Automobilį, Tiekėjas įgyja teisę vienašališkai pasirašyti Automobilio perdavimo-priėmimo aktą.
   2. Perdavimo-priėmimo aktas yra Automobilio perdavimo faktą patvirtinantis dokumentas.
   3. Nuo Automobilio priėmimo-perdavimo akto pasirašymo ir pilno atsiskaitymo su Tiekėju Pirkėjui pereina nuosavybės teisė į Automobilį.
   4. Jei Pirkėjas vėliau nustato Automobilio trūkumus (defektus) ar kitus šios Sutarties vykdymo pažeidimus, tai Pirkėjas turi teisę bet kada Tiekėjui reikšti pretenzijas. Tiekėjas privalo vykdyti šią sutartį, laikydamasis Lietuvos Respublikos įstatymų ir kitų norminių aktų nuostatų.
6. **GARANTIJOS**
   1. Automobiliui taikomas gamintojo nustatytas garantinis laikotarpis, kuris negali būti trumpesnis nei 12 (dvylika) mėnesių nuo Automobilio perdavimo akto pasirašymo dienos, jeigu Tiekėjo Konkursui pateiktame pasiūlyme nenumatyta kitaip, tačiau bet kokiu atveju garantinis terminas negali būti trumpesnis nei 12 (dvylika) mėnesių.
   2. Tiekėjas Lietuvos Respublikos civilinio kodekso nustatyta tvarka garantiniu laikotarpiu atsako už išaiškėjusius patiekto Automobilio defektus.
7. **užtikrinimai ir draudimai**
   1. Garantinio laikotarpio įsipareigojimams užtikrinti Tiekėjas neprašo.
8. **ATSISKAITYMŲ TVARKA**
   1. Tiekėjui pageidaujant, jam gali būti išmokamas išankstinis mokėjimas – 20 procentų nuo Sutarties kainos be PVM.
   2. Pirkėjas už patiektą Automobilį atsiskaito su Tiekėju per 30 dienų nuo sąskaitos faktūros gavimo dienos ir priėmimo – perdavimo akto pasirašymo dienos, tai yra Tiekėjui atlikus visus įsipareigojimus pagal Sutartį.
   3. Jei Tiekėjo pateiktoje sąskaitoje nurodomi kitokie nei Sutarties 8.1 punkte aprašyti atsiskaitymo terminai, jie laikomi negaliojančiais net jei sąskaitą pasirašytų Pirkėjo atstovas.
9. **ŠALIŲ TEISĖS IR PAREIGOS**
   1. Pirkėjas turi teisę:
      1. reikalauti, kad Tiekėjas Automobilį teiktų pagal konkursui pateiktą pasiūlymą;
   2. Pirkėjas turi pareigą:
      1. sumokėti Tiekėjui už priimtą Automobilį Sutartyje numatytais terminais ir tvarka;
      2. Sutartyje nustatytomis sąlygomis priimti iš Tiekėjo patiektą techninę specifikaciją atitinkantį Automobilį.
   3. Tiekėjas turi teisę:
      1. gauti Pirkėjo apmokėjimą už patiektą Automobilį pagal Sutartyje nustatytas sąlygas ir tvarką;
      2. naudotis kitomis teisės aktuose numatytomis Tiekėjo teisėmis.
   4. Tiekėjas įsipareigoja:
      1. perduoti Pirkėjui techninę specifikaciją atitinkantį Automobilį;
      2. suteikti Automobiliui Sutarties 6 skyriuje nurodytas garantijas.
10. **ŠALIŲ ATSAKOMYBĖ**
    1. Pirkėjas, uždelsęs sumokėti Tiekėjui priklausančias sumas šioje Sutartyje nustatyta tvarka ir terminais, Pardavėjui pareikalavus, moka Tiekėjui 0,02 (dviejų šimtųjų) procento delspinigių už kiekvieną pavėluotą dieną nuo ne laiku apmokėtos sumos.
    2. Tiekėjui nepristačius Automobilio Sutartyje numatytu laiku ir (ar) neperdavus Pirkėjui Automobilio ir neįgijus teisės į terminų pratęsimą ilgiau negu per 10 (dešimt) darbo dienų, Pirkėjui pareikalavus, Tiekėjas moka Pirkėjui 0,02 (dviejų šimtųjų) dydžio delspinigius už kiekvieną pavėluotą dieną nuo neįvykdytų ar netinkamai įvykdytų Sutarties įsipareigojimų iki įsipareigojimai bus įvykdyti.
    3. Baudų ar delspinigių sumokėjimas neatleidžia kaltosios Šalies nuo įsipareigojimų įvykdymo.
    4. Šalių atsakomybė taip pat nustatoma pagal kitas šios Sutarties nuostatas ir Lietuvos Respublikos įstatymus.
    5. Pirkėjo nesinaudojimas, nepilnas ar pavėluotas naudojimasis šios Sutarties teisėmis nėra laikomas tokių teisių atsisakymu.
11. SUTARTIES NUTRAUKIMAS PRIEŠ TERMINĄ
    1. Pirkėjas turi teisę vienašališkai nutraukti šią Sutartį ir pareikalauti iš Tiekėjo atlyginti Pirkėjo visus patirtus nuostolius, įskaitant, bet neapsiribojant negauta nauda, jeigu:
       1. Tiekėjas per Pirkėjo papildomą pagrįstai nustatytą laikotarpį neįvykdo sutartinių įsipareigojimų;
       2. Tiekėjas bankrutuoja arba yra likviduojamas, kai sustabdo ūkinę veiklą, arba kai įstatymuose ir kituose teisės aktuose numatyta tvarka susidaro analogiška situacija;
       3. Tiekėjas daugiau nei 10 darbo dienų vėluoja pateikti Automobilį pagal Sutartyje nustatytus terminus, išskyrus, kai vėluojama dėl Pirkėjo kaltės.
    2. Tiekėjas turi teisę vienašališkai nutraukti Sutartį ir pareikalauti atlyginti nuostolius, jeigu Pirkėjas be pateisinamų priežasčių vėluoja daugiau nei 10 (dešimt) darbo dienų apmokėti už Automobilį Sutartyje nustatytais terminais, išskyrus šioje Sutartyje numatytus atvejus, kuomet terminas gali būti atidėtas.
    3. Šalys neturi teisės vienašališkai nutraukti Sutarties nesant pagrindo, nurodyto šioje Sutartyje arba Lietuvos Respublikos teisės aktuose. Be pagrindo nutraukus šią Sutartį Tiekėjas privalo Pirkėjo reikalavimu sumokėti 10 (dešimt) procentų baudą nuo bendros Sutarties sumos.
12. NENUGALIMOS JĖGOS APLINKYBĖS
    1. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (*force majeure*), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.
    2. Nenugalimos jėgos aplinkybių sąvoka apibrėžiama ir Šalių teisės, pareigos ir atsakomybė esant šioms aplinkybėms reglamentuojamos Lietuvos Respublikos civilinio kodekso 6.212 straipsnyje bei Atleidimo nuo atsakomybės esant nenugalimos jėgos (*force majeure*) aplinkybėms taisyklėse, patvirtintose Lietuvos  Respublikos  Vyriausybės 1996 m. liepos 15 d. nutarimu Nr. 840.
    3. Jei kuri nors sutarties Šalis mano, kad atsirado nenugalimos jėgos (*force majeure*) aplinkybės, dėl kurių ji negali vykdyti savo įsipareigojimų, ji nedelsdama (ne vėliau kaip per 3 (tris) darbo dienas nuo tokių aplinkybių atsiradimo ar sužinojimo apie jų atsiradimą) informuoja apie tai kitą Šalį, pranešdama apie aplinkybių pobūdį, galimą trukmę ir tikėtiną poveikį. Jei Pirkėjas raštu nenurodo kitaip, Tiekėjas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų savo įsipareigojimams, kurių vykdyti nenugalimos jėgos (*force majeure*) aplinkybės netrukdo, vykdyti.
    4. Tiekėjas patvirtina, kad jis nežino apie nenugalimos jėgos aplinkybes (*force majeure*), kurių Sutarties Šalys negali numatyti ar išvengti, nei kaip nors pašalinti ir dėl kurių visiškai ar iš dalies būtų neįmanoma vykdyti Sutartyje nustatytų įsipareigojimų.
    5. Jeigu Sutarties Šalis, kurią paveikė nenugalimos jėgos aplinkybės (*force majeure*), ėmėsi visų pagrįstų atsargos priemonių ir dėjo visas pastangas, kad sumažintų su tuo susijusias išlaidas, panaudojo visas reikiamas priemones, kad ši Sutartis būtų tinkamai įvykdyta, Sutarties Šalies nesugebėjimas įvykdyti šioje Sutartyje numatytų įsipareigojimų nebus traktuojamas kaip Sutarties pažeidimas ar šios Sutarties įsipareigojimų nevykdymas. Pagrindas atleisti Sutarties Šalį nuo atsakomybės atsiranda nuo nenugalimos jėgos aplinkybių (*force majeure*) atsiradimo momento arba, jeigu apie ją nėra laiku pranešta, nuo pranešimo momento. Laiku nepranešusi apie nenugalimos jėgos aplinkybes (*force majeure*), įsipareigojimų nevykdanti Šalis tampa iš dalies atsakinga už nuostolių, kurių priešingu atveju būtų buvę išvengta, atlyginimą.
    6. Jei nenugalimos jėgos (*force majeure*) aplinkybės trunka ilgiau kaip 180 (vienas šimtas aštuoniasdešimt) kalendorinių dienų, tuomet, nepaisant Sutarties įvykdymo termino pratęsimo, kuris dėl minėtųjų aplinkybių gali būti Tiekėjui suteiktas, bet kuri Sutarties Šalis turi teisę nutraukti Sutartį įspėdama apie tai kitą Šalį prieš 30 (trisdešimt) kalendorinių dienų. Jei pasibaigus šiam 30 (trisdešimt) kalendorinių dienų laikotarpiui nenugalimos jėgos (*force majeure*) aplinkybės vis dar yra, Sutartis nutraukiama ir pagal Sutarties sąlygas Šalys atleidžiamos nuo tolesnio Sutarties vykdymo.
13. GINČŲ SPRENDIMAS
    1. Šalys susitaria, kad kiekvienas ginčas, nesutarimas ar reikalavimas, kylantis iš Sutarties ar su ja susijęs, turi būti sprendžiamas derybų keliu vadovaujantis Lietuvos Respublikos teisės aktais, pirkimo dokumentais, Tiekėjo pasiūlymo dokumentais.
    2. Šalims nepavykus ginčo išspręsti tarpusavio derybomis, ginčas yra sprendžiamas teisme Lietuvos Respublikos teisės aktų nustatyta tvarka. Teritorinis teismingumas nustatomas pagal Pirkėjo buveinės vietą, tai yra ginčai nagrinėjami Lietuvos Respublikos teismuose, veikiančiuose Pirkėjo buveinės teritorijoje.
14. BAIGIAMOSIOS NUOSTATOS
    1. Sutartis įsigalioja po to, kai Tiekėjas pateikė Pirkėjui Konkurso sąlygose numatytą Sutarties įvykdymo užtikrinimą ir Šalių įgalioti atstovai pasirašo Sutartį.
    2. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurias pakeitus nebūtų pažeisti lygiateisiškumo, nediskriminavimo, abipusio pripažinimo, proporcingumo, skaidrumo principai. Sutarties sąlygų keitimu nebus laikomas Sutarties sąlygų koregavimas joje numatytomis aplinkybėmis, jei šios aplinkybės nustatytos aiškiai ir nedviprasmiškai bei buvo pateiktos konkurso sąlygose. Tais atvejais, kai Sutarties sąlygų keitimo būtinybės nebuvo įmanoma numatyti rengiant konkurso sąlygas ir (ar) Sutarties sudarymo metu, Sutarties Šalys gali keisti tik neesmines Sąlygas.
    3. Šalis laiko paslaptyje kitos Šalies darbo veiklos principus ir metodus, kuriuos sužinojo vykdant šią Sutartį, išskyrus atvejus, kai ši informacija yra vieša arba ši informacija atskleista įstatymų numatytais atvejais. Šalys susitaria, kad derybų metu sužinota informacija apie kitą Šalį ir šios Sutarties sąlygas yra konfidenciali informacija, kuri laikoma paslaptyje, išskyrus tuos atvejus, kai šios informacijos gali būti reikalaujama įstatymų nustatyta tvarka ar ji jau yra viešai žinoma.
    4. Bet kokius mokesčius, kuriais gali būti apmokestinamos sumos, kurias gauna Tiekėjas arba Pirkėjas šios Sutarties pagrindu, privalės sumokėti atitinkamai pats Tiekėjas arba Pirkėjas.
    5. Kiekviena šios Sutarties Šalis padengs savo išlaidas, susijusias su pirkimo vykdymu, Sutarties pasirašymu, išskyrus atvejus aiškiai nurodytus šioje Sutartyje.
    6. Jeigu kurios nors šios Sutarties sąlygos paskelbiamos negaliojančiomis, kitos Sutarties sąlygos lieka ir toliau galioti.
    7. Visi su šia Sutartimi susiję pranešimai, prašymai, kiti dokumentai ar susirašinėjimas yra siunčiami faksu, įteikiami pasirašytinai, jų originalus visais atvejais įteikiant kitai Šaliai asmeniškai ar siunčiant registruotu ar kurjeriniu paštu, kiekvienam iš jų Sutartyje nurodytu atitinkamu adresu. Siųstas pranešimas laikomas gautu jo gavimo dieną. Laikoma, kad siuntimo ir gavimo diena sutampa, kai pranešimas yra siunčiamas faksu. Apie savo adreso ar kitų rekvizitų pasikeitimą kiekviena Šalis nedelsdama, tačiau ne vėliau kaip per 3 (tris) darbo dienas nuo minėto pasikeitimo dienos, raštu informuoja kitą Šalį. Kol apie pasikeitusį adresą nustatyta tvarka nebuvo pranešta, ankstesniu adresu pristatyti laiškai (pranešimai) yra laikomi gautais.
    8. Sutartis sudaroma lietuvių kalba dviem vienodą juridinę galią turinčiais egzemplioriais – po vieną kiekvienai Šaliai.
15. **SUTARTIES dokumentai**
    1. Sutarties pasirašymo metu prie Sutarties pridedami šie priedai, kurie yra neatskiriama Sutarties dalis:
       1. Techninė specifikacija su priedais.
       2. Tiekėjo konkursui pateiktas pasiūlymas.
16. **ŠALIŲ REKVIZITAI IR PARAŠAI**

|  |  |
| --- | --- |
| **Pirkėjas**  UAB “SG dujos”  Kodas 300555909  PVM mokėtojo kodas LT100002348714  Registro tvarkytojas – VĮ Registrų centras  J.Savickio 21 -5, LT-01108, Vilnius  A.s. Nr. LT537180300024467372  tel. (8 5) 2313 782  faksas. (8 5) 2313 783  elektroninis paštas: info@sgdujos.lt | **Tiekėjas**  (*pavadinimas*)  Kodas (*kodas*)  PVM mokėtojo kodas (*kodas*)  Registro tvarkytojas – VĮ Registrų centras  (*adresas korespondencijai*)  A.s. Nr. (*atsiskaitomosios sąskaitos Nr.)*  tel. .............................  faksas........................  elektroninis paštas: ............................ |

**Šalys šią Sutartį perskaitė, joms buvo išaiškintas Sutarties turinys ir pasekmės, Šalys Sutartį suprato ir, kaip visiškai atitinkančią jų valią ir ketinimus, pasirašė:**

|  |  |
| --- | --- |
| **Pirkėjas**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas, pavardė, parašas)  A. V. | **Tiekėjas**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas, pavardė, parašas)  A. V. |